**СБОГОМ УЧЕБНА 2020/2021 – ЗДРАВЕЙ ЛЯТО**

Последният учебен звънец удари и извести края на необикновената и нелека учебна 2020/2021 година в БУ „Св. св. Кирил и Методий“ във Виена. Честно казано, изпращаме я с облекчение, но и с чувството за добре свършена работа във време на пандемията и в радостно очакване на веселата слънчева ваканция.

Не беше лесно, всички го знаем – и за учениците, и за учителите, и за родителите. Но се справихме. Обединени от предизвикателството на времето, всички заедно работихме отговорно, силно и успешно. Показахме, че можем – 347 ученици отлично завършват учебната 2020/2021 година, получихме множество награди от конкурси, отлично се представихме на пробния тест на МОН през май. С нашите мъничета от детската „Мечо Пух“ и предучилищната „Моливко“ се научихме да разбираме, говорим, разказваме и пеем на български, а нашите многобройни първолаци с гордост заявиха на 24 май: „ВЕЧЕ СМЕ ГРАМОТНИ“! С всички останали през цялата година, независимо дали присъствено или дистанционно, писахме, съчинявахме и фантазирахме толкова много, че страниците на ежегодното ни списание „Патиланци“ се оказаха малко да поберат всичко, сътворено от нашите ученици. Нищо, ще има и за следващия брой!

Изпратихме с гордост и нашия прекрасен ВИПУСК 2021, искрено им пожелахме „На добър път в живота, млади момичета и момчета!“ Помнете своето Българско училище и бъдете добри посланици на родното по всички краища на света!

Мили наши ученици, вие сте истински герои! Смели достойни рицари, които успяхте да изкачите още едно по-високо стъпало по пътя на знанието както в австрийското, така и в нашето Българско училище „на 5-тия етаж“. Играйте, веселете се и откривайте красивото в света! Но ... не забравяйте, че и четенето е супер и че книгите също ще ви отведат до непознати и завладяващи светове!

Уважаеми родители, благодарим Ви, че не само ни доверихте Вашите деца, но подкрепихте нашите усилия и вярвахте в нас през цялата учебна година, за да можем с общи усилия да я завършим успешно. Съвместната ни работа е сигурна гаранция за доброто образование и възпитание на нашите деца.

Уважаеми Настоятели, благодарим Ви най-сърдечно за неоценимата и безрезервна помощ при организирането и провеждането на учебния процес в Българското ни училище във Виена. Тихо и незабелязано, всеки от вас помага работата в него да протича гладко, безпроблемно и да се създаде онази атмосфера на общност, която прави добрите неща да се случват и да успяват. Благодарим Ви, че Ви имаме и винаги можем да разчитаме на Вас!

Скъпи учители – Ани, Краси, Поли, Симона, Таня – благодарим Ви за търпението, добротата и професионализма, с които обгрижвате нашите малки възпитаници! Бъдете горди с постиженията им! И не тъжете за своите четвътрокласници - те вече са пораснали и преминават под грижите на г-жа Владикова, г-н Тодоров, г-жа Делчева и г-жа Николова, които със същия професионализъм и ентусиазъм, внимание и опит ще продължат, започнатото от вас.

Последна среща с любимия учител - цветя за него, думи на благодарност и топли усмивки! Удостоверенията вече са раздадени. Учебниците са събрани, очакващи наесен своите нови стопани. Излизаме във ваканция, забравяме грижите и с надежда се отдаваме на радостните дни на надеждата. И така - вече 29 години, в очакване на поредния 15 септември.

А на 15 септември 2021 ще открием с трепет и емоция своята 30-та учебна година - празник, който ни изпълва с гордост и който ще посрещнем достойно.

Надяваме се да посрещнем една здрава и спокойна 2021-2022 учебна година и всички ние да изпитаме вълнението от директния контакт с нашите ученици, родители и колеги!

д-р Ирина Ботева-Владикова, директор

и екипа на БУ „Св.св.Кирил и Методий“ – Виена